钦定古今图书集成/明伦汇编/官常典/第068卷 > 临武悼侯恢 宜阳王恺
## 钦定古今图书集成/明伦汇编/官常典/第068卷 > 临武悼侯恢 宜阳王恺

按《宋书南郡王传》：“南郡王义宣子恢，字景度，既嫡长，
少而辩慧，义宣甚爱重之。年十一，拜南谯王世子，除
给事中。义宣为荆州，常停都邑，太祖欲令迁西，乃以
为河东太守，加宁朔将军。顷之，征为黄门侍郎。元凶
弑立，恢为侍中。义宣起义，劭收恢及弟恺、惔、悰、憬。”
系于外，散骑郎沈焕防守之。焕密有归顺意，谓恢等
曰：“祸福与诸郎同之，愿勿忧。”及臧质自白下，上趋广莫门，劭令焕杀恢等。焕乃解其桎梏，率所领数十人，
与恢等向广莫门。欲出，门者拒之。焕曰：“臧公已至，凶
人走矣。此司空诸郎，并能为诸君得富贵，非徒免祸
而已，勿相留。”亦值质至，因以得出。恢至新亭，即除侍
中。俄迁侍中、散骑常侍、西中郎将、湘州刺史。义宣并
领湘州，转恢侍中，领卫尉。晋氏过江，不置城门校尉
及卫尉官。孝武欲重城禁，故复置卫尉卿。卫尉之置，
自恢始也。转右卫将军，侍中如故。义宣举兵反，恢与
兄弟姊妹一时逃亡。恢藏江宁民陈铣家，有告之者，
录付廷尉。恢子善藏与恢俱死。恺字景穆，生而养于
宫内，宠均皇子。十岁，封宜阳县侯，仍为建威将军、南
彭城、沛二郡太守，迁步兵校尉，转黄门侍郎、太子中
庶子，领长水校尉。元凶以恺为散骑常侍，世祖以为
秘书监，未拜，迁辅国将军、南彭城、下邳二郡太守。其
年，转五兵尚书，进爵为王。义宣《反问》至，恺于尚书寺
内著妇人衣，乘问讯车，投临汝公盖诩，诩于妻室内
为地窟藏之，事觉，收付廷尉，诩伏诛。恢封临武县侯，
年十八卒，谥曰悼侯。悰封湘南县侯，憬封祁阳县侯。